**Ηπατολογία**

Στη διδασκαλία του μαθήματος της Ηπατολογίας γίνεται αναφορά στην κλινική εικόνα, στον εργαστηριακό και απεικονιστικό έλεγχο και στη θεραπευτική προσέγγιση των παθήσεων του ήπατος.

Οι ιογενείς ηπατίτιδες είναι πολύ συχνές στην Ελλάδα, ενώ και ο επιπολασμός άλλων ηπατικών νόσων (πχ αλκοολική και μη στεατοηπατίτιδες, ηπατοκυτταρικός καρκίνος) αυξάνει όπως και διεθνώς. O αυριανός γιατρός πρέπει να είναι σε θέση να δώσει απάντηση σε πολύ συνήθη καθημερινά ερωτήματα από τους ασθενείς και τους οικείους τους που αφορούν τις παθήσεις του ήπατος και των χοληφόρων (για τα εμβόλια ηπατίτιδας, τις μεταμοσχεύσεις, τις ανεπιθύμητες ενέργειες των φαρμάκων από το ήπαρ κ.ά).

O εργαστηριακός και απεικονιστικός έλεγχος του ήπατος αποτελεί καθημερινή κλινική πρακτική. Oι παλιές «ηπατικές δοκιμασίες» (δοκιμασία θυμόλης, ψευδαργύρου κλπ) έχουν πλέον εγκαταλειφθεί και έχουν αντικατασταθεί από πολλές και ποικίλες εργαστηριακές εξετάσεις (ηπατικά ένζυμα, ορολογικές δοκιμασίες, αυτοαντισώματα κλπ) που συχνά δημιουργούν σύγχυση. Oι συνήθεις εργαστηριακές εξετάσεις (αμινοτρανσφεράσες, χολερυθρίνη, αλκαλική φωσφατάση, γ-γλουταμυλ-τρανσπεπτιδάση) διενεργούνται εξαιρετικά συχνά, ακόμη και σε πλαίσια ελέγχου ‘’ρουτίνας’’. Επιπλέον, τα τελευταία χρόνια, έχει προστεθεί ο ορολογικός έλεγχος των ιογενών λοιμώξεων του ήπατος. O έλεγχος αυτός αφορά πλέον μεγάλα τμήματα του γενικού πληθυσμού, στα πλαίσια του προληπτικού ελέγχου των ηπατιτίδων και των εθελοντών αιμοδοτών. Oι απεικονιστικές μέθοδοι που χρησιμοποιούνται στη διαγνωστική προσέγγιση των παθήσεων του ήπατος και των χοληφόρων είναι πολλές και εκτελούνται ακόμη και για ασήμαντη αφορμή. Αρκετά ‘’παθολογικά’’ ευρήματα καλοήθους πρόγνωσης (πχ κύστεις, αιμαγγειώματα κλπ), που είναι συχνά, δημιουργούν σύγχυση και άγχος στους ασθενείς.

O εργαστηριακός και απεικονιστικός έλεγχος πρέπει πάντοτε να είναι προσαρμοσμένοι στο κλινικό πρόβλημα, ενώ τα αποτελέσματά τους πρέπει να συνεκτιμώνται με τις κλινικές εκδηλώσεις. H άκριτη παραγγελία ‘’ομάδων’’ εργαστηριακών ή απεικονιστικών εξετάσεων ταλαιπωρεί τους ασθενείς, αυξάνει το οικονομικό κόστος και προκαλεί σύγχυση και αποπροσανατολισμό περί την ορθή διάγνωση, αφού τα συνοδά ευρήματα της νόσου προστίθενται σε τυχαίως διαπιστούμενα που δεν ευθύνονται για την παρούσα νόσο.

Εξάλλου, ο γιατρός δεν είναι πλέον θεατής στη φυσική πορεία των ηπατικών νόσων και των επιπλοκών τους (πυλαία υπέρταση, ηπατική ανεπάρκεια) αλλά παρεμβαίνει αποτελεσματικά. H σύγχρονη θεραπεία αλλάζει τα δεδομένα στις χρόνιες ηπατίτιδες, στην ίνωση, στην κίρρωση και στις επιπλοκές της. Ο ηπατοπαθής δεν αποτελεί τον ασθενή του ‘’Λοιμωδών’’ αλλά νοσηλεύεται σε όλα τα νοσοκομεία και αντιμετωπίζεται από μη ειδικούς στην Ηπατολογία γιατρούς.